Svindal skuffet - men kjørte til seier i super-G-cupen
- Dette var ingen bra dag i løypa. Jeg kjørte bare ikke bra og syntes det var vanskelig å komme i gang på toppen selv om jeg satset hardt. Jeg skulle gjerne ha vunnet rennet og avgjort kampen om cupen selv, men slik ble det ikke. Uansett er det kult å vinne slike cuper. Det betyr mye for meg, sier Svindal til NTB. Aksel Lund Svindal hadde en god ledelse i super-G-cupen i forkant av dagens renn, med 413 poeng foran Didier Cuches 371. Dersom nordmannen klarte å ta en pallplass i dag, ville han sikret seieren - men løpet gikk ikke helt etter planen for 29-åringen, som vant utforrennet i Schladming i går. Svindal kom dårlig ut fra start, og tapte tid til leder Christof Innerhofer allerede i det øverste partiet. Også i mellompartiet gikk det for sakte med nordmannen, som kom inn 1,21 bak lederen. Han ble til slutt nummer 14.Dermed fikk han ikke engang med seg poeng fra dagens renn, og sammenlagtseieren i cupen kunne ryke for Svindal - de to som kunne true seieren hans der, Didier Cuche og Beat Feuz, sto fremdeles igjen på toppen av bakken. Cuche var først ut av de to, men til tross for at han kjørte inn til en plassering foran Svindal på listene, var løpet likevel ikke godt nok til å hente de nødvendige poengene.- Det er synd at det skjer på denne måten, men det er bare å gratulere Aksel med super-G-sesongen, sier NRKs Marius Arnesen. Sammenlagtseieren i denne cupen var Svindals tredje gjennom karrieren. Kjetil Jansrud, som forrige helg vant super-G i Kvitfjell, var ikke like mye på hugget denne gangen. Nordmannen kjørte seg inn til en åttendeplass. Han sikret med det en fjerdeplass i super-G-cupen. - Jeg kjører alltid for å vinne og er ikke fornøyd med åttendeplass. Men det var vanskelige forhold i løypa, og underlaget slo meg ut noen ganger. Men det er en bra norsk dag likevel med Aksel som vinner av super-G-cupen, sier Jansrud til NTB.
Til tross for et svært skuffende avslutningsløp, sikret Aksel Lund Svindal (29) i dag seieren i sammenlagtcupen i super-G.